b'\n_START_ARTICLE_\nLakrosas\n_START_PARAGRAPH_\nLakrosas - komandin\xc4\x97 sporto \xc5\xa1aka, kurioje \xc5\xbeaid\xc4\x97jai naudoja raketlazd\xc4\x99 su tinkleliu jos gale, skirtu sugauti, ne\xc5\xa1ti ir mesti kamuoliuk\xc4\x85 \xc4\xaf prie\xc5\xa1inink\xc5\xb3 komandos vartus. Laimi komanda, kuri \xc4\xafmeta kamuoliuk\xc4\x85 \xc4\xaf prie\xc5\xa1inink\xc5\xb3 komandos vartus.\n_START_SECTION_\nTermino atsiradimas\n_START_PARAGRAPH_\nEgzistuoja dvi termino lacrosse atsiradimo versijos. Viena j\xc5\xb3 teigia, kad pavadinimas kilo nuo la jeu de la crosse, pranc\xc5\xabzi\xc5\xa1kai rei\xc5\xa1kian\xc4\x8dio \'lauko ritulys\'. Kit\xc5\xb3 teigimu, lacrosse atsirado i\xc5\xa1 to, kad misionieri\xc5\xb3 vyskupai tur\xc4\x97jo lazdas, kurios vadintos crossier.\n_START_SECTION_\n\xc5\xa0iuolaikinis lakrosas\n_START_PARAGRAPH_\nToks, koks \xc5\xbeaid\xc5\xbeiamas dabar, lakrosas pirm\xc4\x85kart atsirado Kanadoje apie 1840 m. 1856 m. kanadietis dr. William George Beers \xc4\xafk\xc5\xabr\xc4\x97 pirm\xc4\x85j\xc4\xaf lakroso klub\xc4\x85 - Monrealio lakroso klub\xc4\x85 (Montreal Lacrosse Club). Pirmajame XX a. de\xc5\xa1imtmetyje lakrosas paplito JAV ir Kanados mokyklose, koled\xc5\xbeuose ir universitetuose. Pra\xc4\x97jus \xc5\xa1imtme\xc4\x8diui, lakrosas yra itin populiarus akademinio jaunimo gretose. Pagal \xc5\xbei\xc5\xabrov\xc5\xb3 lankomum\xc4\x85 \xc5\xa1is \xc5\xbeaidimas pirmauja tarp vis\xc5\xb3 nacionalin\xc4\x97s student\xc5\xb3 atlet\xc5\xb3 asociacijos (NCAA) rengiam\xc5\xb3 sporto var\xc5\xbeyb\xc5\xb3._NEWLINE_1987 m. JAV \xc4\xafkurta pirmoji profesionali lakroso lyga Eagle Pro Box Lacrosse League. 2001 m. lyga reorganizuota \xc4\xaf Major League Lacrosse (MLL). Lygos lankomumo rekordas \xe2\x80\x93 20 116 \xc5\xbei\xc5\xabrov\xc5\xb3.\n_START_SECTION_\nTarptautinis lakrosas\n_START_PARAGRAPH_\n1904 m. ir 1908 m. lakrosas buvo \xc4\xaftrauktas \xc4\xaf Olimpini\xc5\xb3 vasaros \xc5\xbeaidyni\xc5\xb3 program\xc4\x85 kaip visateis\xc4\x97 sporto \xc5\xa1aka. 1924 m., 1932 m. ir 1948 m. Olimpin\xc4\x97se vasaros \xc5\xbeaidyn\xc4\x97se lakrosui buvo suteiktas parodom\xc5\xb3j\xc5\xb3 var\xc5\xbeyb\xc5\xb3 statusas._NEWLINE_\xc5\xa0iuo metu vyksta oficial\xc5\xabs lakroso vyr\xc5\xb3, moter\xc5\xb3 bei jauni\xc5\xb3 iki 19 m. vaikin\xc5\xb3 ir mergin\xc5\xb3 pasaulio ir Europos \xc4\x8dempionatai. Stipriausiomis laikomos JAV ir Kanados rinktin\xc4\x97s. Nuo 1967 m. kas ketverius metus vykstan\xc4\x8dias vyr\xc5\xb3 pasaulio pirmenybes 8 kartus laim\xc4\x97jo amerikie\xc4\x8diai, likusius 2 \xe2\x80\x93 kanadie\xc4\x8diai. \xc5\xbdaidimas populiar\xc4\x97ja ir Europoje bei Azijoje. Lietuvoje lakroso federacijos n\xc4\x97ra, nevyksta ir oficialios var\xc5\xbeybos.\n_START_SECTION_\n\xc5\xbdaidimo taisykl\xc4\x97s\n_START_PARAGRAPH_\nKiekvien\xc4\x85 komand\xc4\x85 aik\xc5\xa1t\xc4\x97je sudaro po de\xc5\xa1imt \xc5\xbeaid\xc4\x97j\xc5\xb3: 1 vartininkas, 3 gyn\xc4\x97jai, 3 saugai ir 3 puol\xc4\x97jai. \xc5\xbdaid\xc4\x97jai turi lazdas, kuri\xc5\xb3 ilgis priklauso nuo aik\xc5\xa1t\xc4\x97s pozicijos. 1 m ilgio lazd\xc4\x85 turi saugai ir puol\xc4\x97jai, ilgesnes 1,3-1,8 m ilgio lazdas da\xc5\xbeniausiai naudoja vartininkas ir gyn\xc4\x97jai._NEWLINE_Tarptautinis lakrosas \xc5\xbeaid\xc5\xbeiamas lauke, \xc5\xbeol\xc4\x97s arba sintetin\xc4\x97s dangos aik\xc5\xa1t\xc4\x97je, kurios matmenys \xe2\x80\x93 100 m x 55 m. Laimi ta komanda, kurios \xc5\xbeaid\xc4\x97jai pelno daugiau \xc4\xafvar\xc4\x8diu.\n_START_SECTION_\n\xc5\xa0altiniai\n_START_PARAGRAPH_\n"Sportas: I\xc5\xa1samus iliustruotas \xc5\xbeinynas". - Vilnius, 2003 m., p. 228-229.'